Møllegade 43, 7430 Ikast | Ejendomme | 20183845 | Nybolig Ejendomsmægler
Meget velvedligeholdt Se billederne her
Møllegade 43 7430 Ikast
Kontantpris 1.745.000 Ejerudgift pr. md.1.377
Meget velvedligeholdt
God beliggenhed i Ikast
Flot murermestervilla med sjæl og charme
Allerede ude fra Møllegade fornemmer man, at denne bolig er noget ganske særligt. Formsproget er enkelt, mens den brede rødstensfacade og det pæne tegltag signalerer, at ejendommen er en flot renoveret murermestervilla med alt, hvad dertil hører af charme og klassiske kvaliteter. Villaen er opført i 1935 og var dengang placeret som det yderste hus i Ikast med udsigt over åbne marker. I vore dage er beliggenheden også attraktiv, men på en noget anden måde. Adressen er nemlig god og central med kort afstand til børnehave, skole, Føtex og midtbyen generelt. Det pæne ydre spejler sig inde i villaen takket være en vedligeholdelse, der er foretaget med respekt for den oprindelige stil og charme. De originale indslag er mange og tæller blandt andet trægulvene og den pænt udskårne trappe, der forbinder stueplanet og første sal. Dertil kommer stuk, rosetter og brændeovn, der sammen med en ekstra god loftshøjde skaber en behagelig stemning i de mange rum. Standen er pæn, og blandt de mange opdateringer vil vi her fremhæve det nyere tag med tilhørende isolering og zinkinddækning af kvisten. Fra listen plukker vi også lige det gode, gedigne, danske køkken, der er åbnet op, så det sammen med spisestuen former et fint opholdsrum til det moderne familieliv. Villaen er godt indrettet med badeværelse, tre soveværelser og en repos på første sal, mens stueplanet er dedikeret til familiens daglige samvær. Det foregår i nævnte køkken-spisestue, og kan også brede sig videre i den store stue med brændeovn, ligesom etagen er indrettet med entré og toilet. Kælderen byder ind med hele syv disponible rum, hvoraf de fleste har flisegulve og vinduespartier i fornuftig størrelse. Her er et godt værksted til handy-manden, her er vaskerum og ellers frit slag med hensyn til at indrette vinkælder, viktualierum, motionsrum, gæsteafdeling og meget mere. Endvidere er der forberedt til et badeværelse, og lad os i forbindelse med kælderen også nævne, at her ikke er fyr eller anden pladskrævende opvarmning, da villaen forsynes med den prisfornuftige fjernvarme. Via en baggang har køkkenet få skridt til et større terrasseområde, hvoraf en del er overdækket af en pavillon. Alt det grønne på grunden er nemt at passe, da haven ikke har krævende blomsterbede, men derimod græs, hæk og ikke så meget andet. Foran villaen giver to indkørsler god plads til flere køretøjer. Alt i alt en flot renoveret murermestervilla centralt i Ikast - med charme og god plads til familien.